
I.
Charakteristika

1.  Ropa ako základná surovina na výrobu kvapalných uhľovodíkov sa skladuje          v podzemných nádržiach alebo v nadzemných nádržiach. Obdobne sa skladujú aj ropné produkty. V menších množstvách môžu byť ropné produkty skladované aj v prepravných obaloch, napríklad v bareloch. Nádrže horľavých kvapalín majú objem od niekoľko desiatok m3 až po niekoľko desiatok tisíc m3 a sú postavené ako oceľová konštrukcia spravidla kruhového priemeru s pevnou strechou alebo plávajúcou strechou. Podzemné nádrže majú spravidla valcovitý tvar. 
2. Nádrže horľavých kvapalín sú pospájané s technologickými zariadeniami dopravnými potrubiami alebo produktovodmi.

II.

Úlohy a postup činnosti
Veliteľ zásahu na mieste udalosti prijíma všetky opatrenia v úzkej súčinnosti         s riadiacimi zamestnancami skladovej prevádzky, v ktorej požiar vznikol a rozhoduje 

a) o vykonaní prieskumu s cieľom zistiť množstvo a druh horiacej kvapaliny,

b) o postupe a o spôsobe evakuácie ohrozených osôb a majetku,

c) o privolaní posilových hasičských jednotiek (najmä so zásobami hasiacich látok, otočnými lafetovými prúdnicami a ďalšou hasičskou technikou), ak z vyhodnotenia prieskumu takáto potreba vyplynie,

d) o druhu hasiacej látky, počte a druhoch prúdov a o smeroch ich nasadenia, typoch prúdnic určených na zdolávanie požiaru a typoch prúdnic určených na ochladzovanie nádrží a skladov s barelmi a o spôsobe zamedzenia šírenia požiaru,

e) o preverení možnosti použitia stabilných hasiacich zariadení, zariadení na ochladzovanie nádrží a zásob hasiacich látok, ako aj zariadení na zvyšovanie tlaku v hydrantovom potrubí,

f) o zastavení plnenia alebo vyprázdňovania nádrží,

g) o ochladzovaní horiacich nádrží a susedných nádrží, oceľových konštrukcií technologického zariadenia a dopravných potrubí,

h) o druhu a o stupni ochrany zasahujúcich príslušníkov, a to špeciálne na ochranu pred tepelným žiarením a pred chemickými látkami,

i) o postupe pri zdolávaní požiaru, ak hrozí nebezpečenstvo výbuchu, vyvretia horľavej kvapaliny alebo zrútenia technologických zariadení,

j) o rozdelení požiariska na zásahové úseky, pričom určuje ich veliteľov, ako aj        o zriadení štábu zdolávania požiaru, ak to situácia vyžaduje,

k) o zabezpečení spojenia na požiarisku a s operačným strediskom a o spôsobe poskytovania informácií o situácii na mieste zásahu,

l) o zabezpečení náhradných fliaš pre izolačné dýchacie prístroje,

m) o výmene zasahujúcich príslušníkov, zabezpečení ich občerstvenia a o zavedení pitného režimu,
n) o vykonaní analýzy ovzdušia v priestore zásahu a o vymedzení bezpečnej oblasti.

Odporúčania pre veliteľa zásahu:

a) zistí množstvo síl a prostriedkov a hasiacich látok potrebných na vykonanie rozhodujúceho zásahu na základe prieskumom zistených skutočností o množstve a o druhu horiacej kvapaliny,  vychádzajúc zo spracovanej dokumentácie o zdolávaní požiarov, 
b) sústredí predpokladané množstvo síl a prostriedkov a zásoby hasiacej látky (spravidla penidla) na vykonanie rozhodujúceho požiarneho zásahu,

c) ak inštalované stabilné hasiace zariadenie nie je požiarom poškodené, pripraví ho na vykonanie rozhodujúceho zásahu,

d) sústredí pri požiari viacerých nádrží rozhodujúci zásah na nádrž, v ktorej je skladovaná horľavá kvapalina s nižším bodom vzplanutia,

e) zabezpečí počas prípravy na rozhodujúci zásah  ochladzovanie horiacich nádrží   a susedných nádrží,

f) posúdi pred vykonaním rozhodujúceho zásahu s riadiacimi zamestnancami skladového hospodárstva možnosť doplnenia nádrže skladovanou horľavou kvapalinou tak, aby bol  požiar bližšie k hornému okraju nádrže (menší rozpad dodávanej peny),

g) sleduje (napríklad pomocou termovízie) stav ohrievania ropy v nádrži, aby mohli byť hasičské jednotky včas stiahnuté z ohrozenej oblasti,

h) oboznámi zasahujúcich príslušníkov so signálmi na začatie a na ukončenie rozhodujúceho zásahu i so signálom na rýchle opustenie priestoru v prípade nebezpečenstva vyvretia alebo výstreku horiacej kvapaliny z nádrže,

i) pokračuje po uhasení požiaru nádrže naďalej v dodávke peny a v jej ochladzovaní (ochladzovanie susedných nádrží možno ukončiť),

j) sleduje stav hladiny vody v ochrannej nádrži a v prípade potreby zabezpečí jej odčerpanie.

Činnosť zasahujúcej hasičskej jednotky na mieste udalosti:

a) obsluhuje požiarnu techniku a zabezpečuje dodávku hasiacich látok na požiarisko,

b) vykonáva evakuáciu ohrozených osôb a majetku určeným postupom a poskytuje prvú pomoc postihnutým osobám,

c) používa osobné ochranné pracovné prostriedky a dodržiava zásady bezpečnosti a ochrany zdravia pri práci,

d) vykonáva lokalizáciu a likvidáciu požiaru určeným spôsobom, pričom zaujíma taký postoj, ktorý jej umožňuje ochranu pred tepelným žiarením,

e) ak počas zdolávania požiaru hrozí nebezpečenstvo výbuchu, zaujme také miesto, ktoré jej poskytuje ochranu pred tlakovou vlnou,

f) udržiava spojenie s veliteľom zásahového úseku alebo s veliteľom zásahu.

III.
 Očakávané zvláštnosti
1. Horenie horľavých kvapalín je zložitý chemicko-fyzikálny dej, ktorého intenzita a charakter závisí od množstva faktorov. 
2. Spaľovanie horľavej kvapaliny je proces pozostávajúci z difúzie molekúl kvapaliny a následnej exotermickej reakcie. Na intenzitu horenia má veľký vplyv rýchlosť odhorievania (v závislosti od podmienok výmeny tepla medzi plameňom                a povrchom kvapaliny, ako aj od výmeny tepla vo vnútri kvapaliny). Charakteristické javy sprevádzajúce horenie sú sálavé teplo, výbuch, a to najmä  nádrží s horľavou kvapalinou I. a II. triedy nebezpečnosti, prenos tepla (napríklad vedením, prúdením, sálaním), zadymenie a toxické splodiny horenia v ovzduší. 
3. Za osobitných podmienok pri požiari ropy, napríklad dlhotrvajúci požiar s prehrievaním ropy rýchlosťou asi jeden m.h-1 až ku dnu nádrže, môže dôjsť k jej vyvretiu z nádrže. 
4. Pri požiaroch skladov s prepravnými obalmi (barelmi) sa môžu ich dná pri nahrievaní od vysokej teploty roztrhnúť.

5. Požiar ropy alebo ropných produktov je charakteristický vysokou teplotou a silným zadymením. Tepelné žiarenie môže spôsobiť ťažké popáleniny a vdýchnutím horúceho vzduchu môže dôjsť k poškodeniu dýchacích ciest, najmä slizníc. Príslušníci musia používať na ochranu tela osobné ochranné pracovné prostriedky, a to špeciálne na ochranu pred tepelným žiarením. Požiare skladov     s prepravnými obalmi (barelmi) treba zdolávať vždy kolmo na barely a nie zo smeru dna.

